Asante ya punda

Asante ya punda

Latifa ni msichana mrembo sana.Kwa bahati nzuri aliweza kusoma hadi chuo
kikuu na akasomea udaktari.Latifa alikuwa wembe masomoni tokea anaanza
masomo yake katika shule ya msingi hadi kutamatisha elimu yake chuo
kikuu.Alibahatika kupata alama za kuridhisha ila hakubahatika kupata
kazi.Aliandika barua nyingi za kuomba kazi lakini hakuitwa kwa ajili ya
kutekeleza huduma yake katika hosipitali yeyote.Alikaa kwao mpaka wazo
la kuoelewa likamjia akilini.Alitaabika usiku kucha alipokuwa katika
kitanda chake cha msonge ambacho hakikulalika.Alikosa kabisa usingizi
kwa kuwa alikuwa na mambo mengi aliyoyafikiria akilini mwake.

Aliuliza Mungu maswali lakini hakupata majibu.Aliona Maulana alikuwa
amemtenga mbali.Polepole akakosa imani naye.Alifadhaiika sana na
kujiuliza kwa nini yeye mtoto wa watu apitie masaibu yale yote.Wakati
mwingine alihisi kalaaniwa au karongwa na wasiomtakia mema.Stakabadhi
zake zilikosa maana yoyote katika maisha yake.Ni mara ngapi ametaka
kuzitia moto? Suala hili la kuwa hakupata kazi licha ya kutimiza
majukumu yake chuoni lilimtoa machozi njia mbili ashindwe
kujizuia.Alipenda sana taaluma yake ya udaktari na alitaka awahudumie
wagonjwa ili kutosheleza azimio lake la kuokoa maisha.

Alitamani ajitegemee kama watu wengine wa umri wake.Wazazi wake walikuwa
wamekula chumvi nyingi na yeye pekee ndiye aliyekuwa tegemeo
lao.Alitamani sana moyoni mwake kwamba angeyabadilisha maisha yao na
kuwapa malezi bora hata zaidi ya alivyowalea yeye.Jambo hili
lingewezekana tu iwapo angepata pesa za kutosha lakini pale alipo hakuwa
hata na senti mfukoni mwake.Wavyele wake walijaribu kumwambia kwamba
ingekuwa bora iwapo angetafuta mtaji na kuanzisha biashara yake lakini
ni kama kwamba walikuwa wanapigia mbuzi gitaa.

Mjomba wake alikuja kuwatembelea wakati wa sherehe za mwaka mpya.Moyo
wake ulijawa na simanzi baada ya kusikia taabu ambazo alikuwa akipitia
Latifa licha ya kufuzu na hapohapo kukata shauri kumsaidia.Kumsaidia
Latifa kusingemwia vigumu kwa kuwa alikuwa mtu wa watu aliyejuana na
wengi wakiwema wakuu wa mahosipitali mbalimbali.Baada ya sikukuu kuisha,
mjomba alimwambia Latifa ajiandae ili aende naye mjini.Latifa alisita
kidogo kisha akafanya matayarisho na hatimaye wakaondoka.

Kule mjini Latifa alikaribishwa kwa mjomba wake na kutimiziwa mahitaji
yake yote.Hakunyanyaswa na mtu yeyote ila alipewa heshima
aliyostahili.Mjomba wake alimnunulia nguo ambazo angeendea kazini na za
kuvaa anapokuwa pale nyumbani.Isitoshe alihangaika huku na kule ili
ahakikishe kuwa mpwa wake angepata kazi na si kazi tu bali ya
udaktari.Hatimaye kazi ilipatikana na Latifa akajuzwa.Latifa alifurahi
sana kama tasa aliyejifungua mtoto.Akajiandaa vilivyo kwa ajili ya
kuanza kazi.Latifa alibadilika alipoanza kazi katika hosipitali moja.

Alianza kumwambaa mjomba wake na kumwona hafai kujua jinsi alivyokuwa
akiendelea.Alihama kwa mjomba bila taarifa na kujiendea zake.Kazini
alionekana akichapa kazi barabara ila hata kumjulia hali mjomba wake
hakuweza.Latifa aligeuka na kuwa hayawani asiyejali lolote wala
chochote.Alianza kujipenda yeye tu.Mjomba wake alipougua hakufahamu
lakini hata baada ya kufahamu baadaye hakuenda kumwuguza.Aliendelea
kuugua kwa siku nyingi ila mpwa wake hakufika.Alimpigia simu lakini
hakushika na alipojaribu kumtumia mjumbe hakuamini macho yake kwani
Latifa alimkana mbele yake.

Kwa wazazi wake hakuonekana tena.Wavyele wake wakasononeka wasijue la
kufanya.Walihofia kuwa mwana wao alikuwa amepotea mjini.Mjomba aliugua
na mwishowe akakata roho bila ya kumwona mpwa wake.Latifa aliyapuzilia
mbali mazishi ya mjomba wake na kuendelea na kazi.

Pale kazini alijipiga kifua kwa wafanyakazi wenzake na hata mwajiri
wake.Kadri siku zilivyosonga ndivyo alivyozidi kuwabeza na kuwaona
waliokosa maana katika maisha yake.